
საქართველოს პრეზიდენტის

ბრძანებულება №104

2006 წლის 8 თებერვალი

ქ. თბილისი

მომხმარებელთა ეკონომიკური ინტერესების დაცვის უზრუნველსაყოფად გასატარებელი ზოგიერთი ღონისძიების შესახებ

მომხმარებელთა ეკონომიკური ინტერესების დაცვის უზრუნველყოფის მიზნით „ადგილობრივი თვითმმართველობისა და მმართველობის შესახებ“ საქართველოს ორგანული კანონის 35-ე მუხლის მე-4 პუნქტისა და „თავისუფალი ვაჭრობისა და კონკურენციის შესახებ“ საქართველოს კანონის მე-2 მუხლის „თ“ ქვეპუნქტის გათვალისწინებით, „ნორმატიული აქტების შესახებ“ საქართველოს კანონის მე-18 მუხლის მე-2 პუნქტის საფუძველზე:

1. რეგულირებად ეკონომიკურ სფეროებად განისაზღვროს:

ა) მიწისზედა და მიწისქვეშა ელექტროტრანსპორტითა და ავტობუსებით ადგილობრივი სამგზავრო-სატრანსპორტო გადაზიდვა;

ბ) სასმელი წყლის მიწოდებისა და ჩანადენი სითხის გატარება-გაწმენდის მომსახურება.

2. ადგილობრივი თვითმმართველობის (მმართველობის) წარმომადგენლობითმა ორგანოებმა ამ ბრძანებულების პირველ პუნქტში მითითებული საქმიანობების რეგულირებისა და მომხმარებელთა ეკონომიკური ინტერესების დაცვის მიზნით თავისი კომპეტენციის ფარგლებში უზრუნველყონ კანონმდებლობით გათვალისწინებული შესაბამისი ღონისძიებების განხორციელება.

3. ეს ბრძანებულება ამოქმედდეს გამოქვეყნებისთანავე.

4. ეს ბრძანებულება ძალაშია 2007 წლის 1 იანვრამდე.

მ. სააკაშვილი


